b'\n_START_ARTICLE_\nX-Men (filmserie)\n_START_SECTION_\nX-Men (2000)\n_START_PARAGRAPH_\nDen f\xc3\xb8rste filmen i serien handler om konflikten mellom Professor Xaviers X-Men og Magnetos Brotherhood of Mutants. Magneto fors\xc3\xb8ker \xc3\xa5 mutere verdensledere p\xc3\xa5 en FN-konferanse, med en maskin han har bygget, for \xc3\xa5 oppn\xc3\xa5 aksept for mutanter. Xavier skj\xc3\xb8nner at denne handlingen kun vil f\xc3\xb8re til deres egen d\xc3\xb8d._NEWLINE_20th Century Fox og produsent Lauren Shuler Donner kj\xc3\xb8pte filmrettighetene til X-Men i 1994. John Logan, Joss Whedon, Ed Solomon, Cristopher McQuarrie og David Hayter skrev manuskriptet, men Hayter var den eneste som ble kreditert. Bryan Singer ble fikk jobben som regiss\xc3\xb8r i 1996. Innspillingen begynte i september 1999 i Toronto og ble avsluttet i mars 2000. Filmen hadde premiere 14. juli 2000 i USA og 8. september i Norge.\n_START_SECTION_\nX-Men 2 (2003)\n_START_PARAGRAPH_\nI den andre filmen blir Magneto hjernevasket og forh\xc3\xb8rt av William Stryker om hvor Professor Xaviers mutantmaskin, Cerebro, er plassert. Stryker angriper X-Mansion og hjernevasker Xavier til \xc3\xa5 lokalisere alle mutantene p\xc3\xa5 jorden for \xc3\xa5 drepe dem. X-Men m\xc3\xa5 samarbeide med Brotherhood of Mutants for \xc3\xa5 forhindre massemordet til Stryker._NEWLINE_Hayter og Zak Penn skrev begge sitt eget manuskript til filmen f\xc3\xb8r Singer valgte hvilket som skulle brukes. Michael Dougherty og Dan Harris ble derimot hentet inn for \xc3\xa5 omskrive manuskriptet i februar 2002. De skrev 26 ulike utgaver og 150 utgaver under selve produksjonen. Dougherty, Harris og Hayter ble alle kreditert for manuskriptet._NEWLINE_Innspillingen begynte i juni 2002 i Vancouver og ble avsluttet i november 2002. Filmen hadde premiere 30. april 2003 i Norge og 2. mai i USA.\n_START_SECTION_\nX-Men: The Last Stand (2006)\n_START_PARAGRAPH_\nI den tredje filmen har et farmas\xc3\xb8ytisk selskap utviklet en kur for mutasjon. Magneto erkl\xc3\xa6rer krig mot menneskerasen noe som f\xc3\xb8rer til en siste kamp mellom X-Men og Brotherhood of Mutants_NEWLINE_Det var i utgangspunktet Singer som skulle ha regi i den tredje filmen i serien, men han forlot prosjektet til fordel for Superman Returns i 2004. Matthew Vaughn ble hentet inn som regiss\xc3\xb8r i februar 2005, men p\xc3\xa5 grunn av stadig tidspress fra 20th Century Fox gikk han bort fra prosjektet to m\xc3\xa5neder senere. Brett Ratner fikk dermed jobben som regiss\xc3\xb8r i juni 2005._NEWLINE_Innspillingen begynte i august 2005 i Vancouver og ble avsluttet i januar 2006. Filmen hadde premiere 24. mai 2006 i Norge og 26. mai i USA.\n_START_SECTION_\nX-Men Origins: Wolverine (2009)\n_START_PARAGRAPH_\nEn forl\xc3\xb8per til de tidligere filmene som fokuserer p\xc3\xa5 Wolverine og hans forhistorie med Victor Creed og tiden i Strykers Team X._NEWLINE_Hugh Jackman ble produsent og manusforfatter sammen med David Benioff, i tillegg til \xc3\xa5 inneha hovedrollen. P\xc3\xa5 tross av rykter om forhandlinger med Ratner om jobben som regiss\xc3\xb8r, falt valget p\xc3\xa5 Gavin Hood i juli 2007. Innspillingen begynte i januar 2008 i Queenstown og ble avsluttet i mai samme \xc3\xa5r. Filmen hadde premiere 29. april 2009 i Norge og 1. mai i USA\n_START_SECTION_\nX-Men: First Class (2011)\n_START_PARAGRAPH_\nForl\xc3\xb8per av X-Men satt til 1962 under Cubakrisen. Filmen fokuserer p\xc3\xa5 forholdet mellom Xavier og Magneto, og starten p\xc3\xa5 de to superhelt-gruppene X-Men og Brotherhood._NEWLINE_Shuler Donner hadde planer om en forl\xc3\xb8per til X-Men allerede under produksjonen av X-Men 2, og en filmatisering av tegneserien X-Men: First Class ble foresl\xc3\xa5tt av produsent Simon Kinberg._NEWLINE_Det ble igjen fors\xc3\xb8kt \xc3\xa5 hente inn Singer til jobben som regiss\xc3\xb8r, og en avtale ble gjort i desember 2009. Fire m\xc3\xa5neder senere ble Singers rolle endret til produsent og Vaughn ble lansert som regiss\xc3\xb8r for filmen. Han skrev manuskriptet sammen med Jane Goldman, Ashley Miller og Zack Stentz._NEWLINE_Innspillingen begynte i august 2010 i London og ble avsluttet i desember. Filmen hadde premiere 1. juni 2011 i Norge og 3. juni i USA.'